**SAVIVALDYBĖS MERO TEIKIMU**

**ŠIAULIŲ MIESTO SAVIVALDYBĖS TARYBOS IR MERO**

**SEKRETORIATAS**

**SPRENDIMO „DĖL ŠIAULIŲ MIESTO SAVIVALDYBĖS TARYBOS 2019 M. BIRŽELIO 6 D. SPRENDIMO NR. T-270 „DĖL ŠIAULIŲ MIESTO SAVIVALDYBĖS TARYBOS VEIKLOS REGLAMENTO PATVIRTINIMO“ PAKEITIMO PROJEKTO**

**AIŠKINAMASIS RAŠTAS**

2022-11-28

Šiauliai

**Parengto sprendimo projekto tikslai ir uždaviniai:** Nuo 2022 m. balandžio 8 d. įsigaliojo Lietuvos Respublikos vietos savivaldos įstatymo 14 straipsnio 10 dalies bei 15 straipsnio 8 dalies nuostatų pakeitimai, kurie reglamentuoja, kad savivaldybės tarybos komiteto ir komisijos posėdis gali vykti ne tik nuotoliniu būdu, bet ir daliai savivaldybės tarybos narių fiziškai susirenkant į komiteto posėdį, o kitai daliai savivaldybės tarybos narių dalyvaujant nuotoliniu būdu (toliau – mišrus būdas). Šiuo sprendimo projektu siūloma patikslinti 2019 m. birželio 6 d. sprendimu Nr. T-270 patvirtinto Šiaulių miesto tarybos veiklos reglamento (toliau – Reglamentas) nuostatas, numatant, kad komitetų ir komisijų posėdžiai gali vykti mišriu būdu.

Šiuo metu Reglamente numatyta, kad Tarybos nariui už jo patirtas su Tarybos nario veikla susijusias kanceliarijos, pašto, telefono, interneto ryšio, transporto, biuro patalpų nuomos išlaidas kas mėnesį išmoka pervedama avansu. Tiek Tarybos nariams, tiek ir Apskaitos skyriaus specialistams ši tvarka yra nepatogi, reikalauja papildomų administracinių bei laiko resursų šių išlaidų apskaitai ir jų apmokėjimui. Pasibaigus kalendoriniams metams, Tarybos nariai turi prievolę grąžinti atgal Savivaldybės administracijai nepanaudotas avansines išmokas, tačiau ne visi ją vykdo, Administracijos specialistai turi nuolat priminti apie šią pareigą. Siekiant išvengti dėl to kylančių problemų, siūloma iš esmės keisti patirtų išlaidų apmokėjimo tvarką bei numatyti, kad išlaidos apmokamos po to, kai bus pateikta ataskaita su išlaidas pateisinančiais dokumentais. Dėl to metų gale Tarybos nariai neliks skolingi Savivaldybei, šių skolų nereikės įtraukti į metines finansines ataskaitas.

**Dabartinis sprendimo projekte aptariamų klausimų reguliavimas:** šiuo metu galiojančiame Reglamente nėra numatytas mišrus komitetų ir komisijų posėdžių būdas. Išmokos už Tarybos nario išlaidas susijusias su Tarybos nario veikla, yra mokamos avansu.

**Sprendimo projekte numatytas** mišrus komitetų ir komisijų posėdžių būdas, bei panaikintas Tarybos narių išmokų mokėjimas avansu. Numatyta, kad išlaidų apmokėjimo tvarka įsigalios nuo 2023 metų.

**Priėmus sprendimą, galimos pasekmės (tiek teigiamos, tiek neigiamos).** Numatomos teigiamos pasekmės – Reglamentas atitiks Vietos savivaldos įstatymo reikalavimus, bus numatyta patogesnė atsiskaitymo už Tarybos nario patirtas išlaidas tvarka. Neigiamų pasekmių nenumatoma.

**Priėmus sprendimą, keičiami ar panaikinami galiojantys Savivaldybės teisės aktai** – sprendimu keičiamas Tarybos 2019 m. birželio 6 d. sprendimas Nr. T-270 „Dėl Šiaulių miesto savivaldybės tarybos veiklos reglamento patvirtinimo“.

**Sprendimui įgyvendinti reikalingi priimti papildomi teisės aktai** – nereikalingi.

**Sprendimui įgyvendinti reikalingos lėšos** – nereikalingos.

**Sprendimo projekto antikorupcinis vertinimas** nebuvo atliekamas, nes šis projektas nėra susijęs nė su vienu atveju, išvardintu Lietuvos Respublikos korupcijos prevencijos įstatymo 8 straipsnio 1 dalyje.

**Numatomo teisinio reguliavimo poveikio vertinimo rezultatai:** numatomo teisinio reguliavimo poveikio vertinimas neatliktinas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą.

**Sprendimo projektą parengė:** savivaldybės mero pavedimu Šiaulių miesto savivaldybės tarybos ir mero sekretoriatas. Tiesioginė rengėja – mero patarėja Virginija Mickavičienė, tel. +370 41 596 208.

Mero patarėja Virginija Mickavičienė